khistorydata/jeongjo-sjw-relations huggingface dataset:
정조 20년 · 목
敎曰入來則當出場卽爲入侍事更遣史官傳諭于金奉朝賀○假注書鄭日泰書啓以爲臣敬奉聖諭馳往傳諭于奉朝賀金鍾秀所住處則以爲臣雖伏承入來之命而區區迷執至死不回云敎以以出場下敎則何不入來乎卽爲入來事更遣史官傳諭又書啓以爲臣敬奉聖諭馳往傳諭于奉朝賀金鍾秀所住處則以爲臣於震迫罔措之中俄伏承出場之敎此政負罪臣得生之秋也方切顒祝之際史官儼臨又諭之以以出場下敎則何不入來爲敎臣於是難逭逋慢之罪第窮覈而出場則臣敢不卽地踼蹶而傳諭中旣無窮覈之敎則臣心抑菀與前無異屢違君命臣罪尤大云敎以旣非推上之事筵敎一通足可出場況辭敎何如則其在分義無諭小官大官寧容何說聞卿病中飮暑筋力凛然云安心還抵旅寓俟間如可登筵則卽爲簉朝事更爲傳諭○檢閱吳泰曾書啓以爲臣敬奉聖諭馳往傳諭于奉朝賀金鍾秀所住處則以爲史官屢辱臣罪萬死萬死甘心而轉動無路之意已達于前後附奏而卽伏見前度傳諭改書出者臣不勝抑菀之極直欲無生從此天聽逾邈聖誣莫卞此莫非賤臣之誠意淺薄未能格回天心之致也臣罪到此尤萬死猶輕又伏承俄下口傳下敎入侍質定者臣惝怳罔措不省仰對噫嘻痛矣此何等變故也此何等凶逆也雖於卽日究覈猶恨晷刻之暫緩奚暇質定之後始乃究覈乎且臣等自大官以下平日若能宣揚聖化使愚夫愚婦皆知我聖上如天之德豈使凶徒倡說凶言至此之極耶此亦賤臣之一大罪也以此以彼進身無階王人相守尤增惶悚乞寢偕來之命遄被嚴誅云敎以誣之一字豈可輕言況私書不出於朝紙則不有禁令拖提句語附啓還傳安心勿待命事爾其更爲傳諭
정조 20년 · 강
奉朝賀金鍾秀出城諭以還第待涼生上來
정조 20년 · 목
檢閱金履永書啓以爲臣敬奉聖諭馳往傳諭于奉朝賀金鍾秀所住處則以爲嚴敎之下求死不得倉皇逬出城外恭俟鈇鉞之誅云○政院以鍾秀出城啓敎以筵敎謄播之後不啻出場與妥帖而已有何未究未覈之事卿乃出城乎日熱如此難以復路登筵晨夕乘涼還第差待涼生上來事偕來史官傳諭待其還第史官則入來事分付○履永書啓以爲臣敬奉聖諭傳諭于興仁之門外仁昌坊契奉朝賀金鍾秀所住處則以爲明曉將還第云臣姑爲仍留
정조 20년 · 강
命宗廟令李種徽令該曹差祭執事中口傳相換
정조 20년 · 목
政院啓言宗廟令李種徽身病猝重無以將事云何以爲之敎以令該曹差祭執事中口傳相換○宗廟令李種徽敦寧判官宋耕玉相換
정조 20년 · 강
命太廟享禮後待天明更爲奉審修掃仍著爲式
정조 20년 · 목
承旨李晚秀啓言太廟享禮後殿內修掃每於禮畢撤床後卽爲擧行故或有不能致愼之慮而非奉審日次則殿門例不得開閉此後勿論大享朔望待天明更爲奉審後修掃似好矣從之
정조 20년 · 강
命訓局局別將李彥煐仍見職用履歷推訓將李柱國
정조 20년 · 목
訓局啓言本局局別將李彥煐去癸丑年十二月以宣傳官射會連五巡全布特除南兵虞候而伊時傳敎中時任虞候權綝有仍用邊地履歷之命而李彥煐則認以爲用渠之履歷故臣未能審察果於今年正月局別將有窠誤擬受點臣日昨奉覽其時傳敎始知其本事局別將之以已經邊禦者備擬曾有特敎定式則今此彥煐無履歷而擬望受點莫非臣昏耗憒憒之致惶恐待罪請李彥煐局別將之任改差敎以卿之不審之失推考李彥煐聞是璿沠當初玉圈亦出特恩仍見職用履歷
정조 20년 · 강
寢承旨黃昇源曺允大宋銓金啓洛朴宗來逐出城外之命
정조 20년 · 목
因昇源等逐出城外傳旨命竝分揀
정조 20년 · 강
有政吏曹判書金載瓚兵曹判書趙宗鉉進
정조 20년 · 목
以黃昇源爲吏曹參判柳惘爲大司諫李萬榮爲執義金孝眞爲司諫尹悌東玄重祚爲掌令悌東陞品也權漢緯申絢爲持平鄭觀輝爲獻納趙萬元爲正言林漢浩宋翼孝爲校理尹益烈沈興永爲副校理李升運洪秀晚爲修撰朴鍾淳爲副修撰李文協爲通津府使金相夔爲咸悅縣監蔡廷夏爲知敦寧李潤謙爲副總管李弘遠爲同知張鉉宅爲訓鍊正李潤集鉉宅新通也申鴻周爲全羅兵使
정조 20년 · 강
正言趙萬元疏陳母病乞遞批許往護
정조 20년 · 강
禮曹參判宋煥箕陳疏辭職賜批
정조 20년 · 목
疏略曰春曹之任臣於向者亦曾以先祖臣所不敢受者妄有引籲則今何敢復事覶縷而第竊伏念前秋以後四五朔之內誤恩橫加除旨聯翩臣每自循省不覺顏騂而背汗豈料纔及半載又有寵擢之命而況此春官亞卿尤豈非萬萬匪分之甚乎不可壞者官方也不可輕者名器也緣臣無狀仰累淸朝至於如此臣之慚恧隕越當復如何伏乞亟收元降秩職仍遞所帶兼任批以屢勤招徠之禮必欲致之朝端者豈持爲準繩於士趨俾掌師儒之任卿須幡然卽起登途副予企卿之至意
정조 20년 · 강
召見藥院提調沈頤之副提調李海愚于熙政堂
정조 20년 · 목
請診也○予曰朝來蒸熱似將大雨矣提調沈頤之問候予曰予於熱作時氣由脊上直至頭部淸心丸之屬趨日進服而如水沃焦不見其效矣大抵淸心靜慮爲忘暑之第一法方而數日酬應添却煩惱矣
정조 20년 · 목
右議政尹蓍東曰再昨雖承下敎至有筵說之謄播而中外之心與臣等誠無異同矣予曰再昨已諭之其外有何說予曰臺諫入來乎承旨李海愚曰方在闕外欲爲聯疏云矣予曰近日俗習惟事觀望臺諫旣詣于闕外則何不入參乎旣有昨夜之飭諭坐直承旨何不嚴明知委乎兩司諸臺直爲入參之意史官出諭可也蓍東曰統制使今旣報瓜當爲差代而領相雖得長暇旣與在外有異擬薦之際臣何敢獨當乎予曰曾旣爲之矣領相之長暇政爲此等處也蓍東曰統帥差代雖或冒當而若如吏兵判擬薦等事豈敢每每獨當乎蓍東曰判府事李命植之疏陳諸條今始更爲抄出矣予曰何以措劃蓍東曰常賑穀一條無可通變之策只就其給代條略加釐正而此亦不得一一抄出矣戶曹判書李時秀曰該廳所在文書只是十年間事其前竝無載錄者以臣所知江原道數處火三稅亦從蕩債中條件而十年前會案無處可徵故不得査出矣予曰蕩債給代始自丙申後晉州兵營啓請而其時廟堂亦甚難之者也自此生弊諸道皆然曾在先朝無給代之事矣該廳文書之無久遠云者此豈成說事甚駭然矣蓍東曰戶曹田案京兆戶籍每多搜覓不得者此皆吏胥輩休紙偸用之弊筵退後査出從後出擧條申飭好矣予曰此是不可已之事也蓍東曰京畿廳米條當以七千石劃付畿營使之策應一年所下矣予曰初何以五六千石爲定今何以七千石移劃耶李冕膺似當詳知矣備堂李冕膺曰初以五六千石劃給而若有別役則量入加下爲計矣廟堂諸議皆以爲旣己移劃之後又將別役加下則憑籍別役每請加劃勢所必至無寧從厚移劃勿論別役有無使皆擔當更不關由於本廳爲可云故以七千石磨鍊矣予問比總如何蓍東以爲最多用爲七千石冕膺以爲癸丑年用下最少而猶爲六千石其外殆近八九千石予命從長區劃蓍東曰貿米條亦將許施矣予曰貿米豈可不許但使散錢民間則民之受錢必多其縮其弊不可不念矣蓍東曰此不必使民受弊若以詳定價趁今豐登而貿米則願者甚多雖各邑邸人及營主人等所支放役價或守宰之月廩餘儲皆是入庫之穀而多多益辦矣予曰雖非一年內貿取十萬石而要使民不受弊之地可也兵曹判書趙宗鉉曰司勇宋啓榦金直淳自臣曹發關該道使之上來而聞皆病不得上來云矣校理林漢浩修撰洪秀晚曰臣等有區區所違之辭矣予曰玉堂姑爲就座以待臺啓之畢奏可也秀晚等曰臣等昨旣陳疏而見阻朝又拜箚而見退卽幸賓對有命得借方寸矣予曰堂箚退却此豈成說承旨之待玉堂何乃若是其職儒臣也其言堂箚也何嘗有自院退却之規乎爾等似當處義矣
정조 20년 · 강
命右沿漁稅還屬統營仍飭統帥別立科條期於永久無弊仍成節目以聞
정조 20년 · 목
右議政尹蓍東啓言因慶尙監司李泰永狀啓右沿漁稅還屬統營便否爛議稟處事有命矣取見狀本則以爲昌原等六邑漁場之還屬不過數年奸吏之疊徵有甚猾校之橫侵邑屬則名色甚多漁基則陳起不一在處懸案在處給標之法專在吏手近浦諸戶益不聊生如復還屬於營則濫懲庶不至太甚云晉州等五邑一自屬邑之後弊則差減而民以爲便仍置本邑果是衆願云而當初漁場之移屬各邑雖出於海戶蘇瘼之道而邑宰之操束未必嚴於統帥吏輩之濫猾亦或甚於營屬奸弊轉滋民怨層加各邑之中議論不齊一浦之內趨向各異或左或右莫適所從屬彼屬此於各邑別無損益而其失其得在統營大爲關捩云右沿漁場之屬於各邑非但爲均廳事目之遵守專爲民弊而變通矣今者民弊反有甚於屬統營之時而事目之不爲遵守尤可知也漁船之疊稅稅總之加徵磨勘之濫費無非海民難支之端而在統營時所未有者也蓋各邑則雖失此別無損益而統營則積逋蠲減之後排比彌縫全賴於此而今無從他給代之路云與其分授各邑而反增民弊無寧還屬統營而有補公用右沿漁場使之依前還屬統營凡係海民爲弊之端一一禁革期有實效仍成節目報本司施行之意請分付于道臣及統制使敎以屬此屬彼一循民願何嫌銷刻依此爲之萬一還屬之後弊若移屬之前先從此統帥難免首犯之律嚴飭該帥趁今成節目之時別立科條期於永久無弊而節目使之後錄狀聞事分付蓍東曰嶺邑守令或有來見者細細探問則皆以漁戶生涯逐水移船所到邑必皆徵稅故不無一船疊徵之弊反不如還屬統營稅有常納之爲便云矣予曰統營所得爲三千金云乎蓍東曰似然而在統營不啻少補矣
정조 20년 · 목
右議政尹蓍東啓言司諫金孝眞合啓措語遺漏不達承批之後更爲繼陳下款有損臺體不可無警請推考從之○孝眞陳前啓至李福潤事予曰此啓宜停矣孝眞曰公議峻發臣何敢遽停予曰如有下諭啓辭卽爲陳達孝眞曰承批之前不敢他啓矣良久予又曰日已晏矣臺臣傳啓不停不連此何事體藥房提調沈頤之曰臺臣體重雖不敢遽然請罪而午熱將近臨殿已久下情不勝悶迫矣孝眞又啓言臣性本疏率筵席傳啓之際不能周愼致有大僚請推之擧臣何可晏然臺次乎請命遞斥批以勿辭亦勿退待又啓言臣傳啓之際柳師文之啓未蒙恩批此莫非人微誠淺不能仰格天心之致請命遞斥批以勿辭承旨李海愚奏以孝眞一日再啓煩瀆退待物論
정조 20년 · 강
命罷羅州等十三邑靑大竹保軍進貢時添價雜費依他邑例從長變通
정조 20년 · 목
右議政尹蓍東啓言項因御營廳草記羅州上番軍以靑大竹保代送該牧使拿處事批旨刊册外保名令廟堂査問稟處事有命矣卽見全羅監司徐鼎修査報則以爲道內靑大竹封進二十三邑本價例以大同米會減而添價雜費各有邑規或民庫劃補或保軍責應或本官與該吏擔當而羅州等十三邑乃是定保軍責應處以其會減之數不能當所用故目前定保軍四十三名以靑大竹保間年封進時每保錢二兩收捧補用於添價及雜費條矣昨年京外酌定情債成節目下送之後保人二十二名移送他軍保二十一名依前仍存而創始年條本邑久遠文書中只有辛未案册明是其前設始爲辭進上事體何等嚴重則創出刊册外名色捧錢補用云者極爲駭然旣已登聞之後不可仍置羅州等十三邑所在靑大竹保名色一竝革罷添價雜費依他邑例從長變通施行之意道臣處請更分付從之予曰其本事如何蓍東曰保則目古有之而此是刊册外加額也臣於待罪湖藩時稔知此弊情債所入雖云至小房子亦皆染指一竹之價殆近十兩情債之費又復如此今旣上達朝廷之後首犯之守令所當請勘而道臣以年久難於覈出云仍置之似好矣予曰此則似然矣
정조 20년 · 강
命會寧府所在營賑穀移劃該府以爲開巿時大國人牛馬料以高原別庫田米還報
정조 20년 · 목
右議政尹蓍東啓言咸鏡監司趙尙鎭狀啓枚擧會寧府使崔景岳牒報以爲開巿時大國人牛馬料每年容入之數爲千餘石零本府所在臣營句管營賑耳麥一千五百石移劃需用其代則以高原郡所在別庫田米四百石從折米數還報移錄事請令廟堂稟旨分付矣開巿時牛馬料之先爲移劃從後還報自是年年已行之例請依狀請許施從之
정조 20년 · 강
命魚面前萬戶白泓鎭令帥臣回示嚴棍充最遠鎭堡軍丁推咸鏡前道臣趙宗鉉時道臣趙尙鎭
정조 20년 · 목
兵曹判書趙宗鉉啓言臣於頃筵以魚面前萬戶白泓鎭事因俯詢略有陳達而未及畢其說矣邊將之朔末邊報例報於道帥臣轉報備局其爲事體極爲嚴重泓鎭謂與兵使有嫌竝與巡營而使留鎭將曰文代報非但師律所關實是紀綱所在臣待罪北藩時欲拿致嚴棍而遠鎭推治貽弊甚多適値北巡當前故捉待近邑之意發關嚴飭矣未及發巡旋以遞任而未果矣今雖以新伯到界時不呈公狀依例罷黜而似此驕濫之習若不別般嚴懲無以重邊政而存體統矣敎以當初向兵使所爲之駭擧軍律難逭又有今番向巡營之駭擧悖習不可但以無嚴言明知其上聞一犯再犯如許邊將若不嚴處邊政何以振肅持以平時之故姑靳懸竿之律當該萬戶白泓鎭令帥臣大張威儀施以軍律回示警衆嚴棍三十度最遠鎭堡充定軍丁此事之今始諭罪雖因事勢之未遑亦難免後時卿則推考右議政尹蓍東曰前魚面萬戶白泓鎭不呈公狀于道臣到界者萬萬駭然今已嚴加處分矣當初道臣狀請只請罷黜不爲論罪者誠有不審之失請咸鏡監司趙尙鎭推考從之予曰白泓鎭事係是一變怪比之洪秉臣亦豈不大有間焉渠輩安有色目乎稱以禍家便同死於王事每爲之惻傷未嘗點下於金吾之官亦或於衆所共知之嫌不必大加禁抑矣雖然若有罪而世宥則可也豈容渠自犯紀律若是無忌乎蓍東曰渠輩每恃聖恩之曲貸致此無前之妄擧矣予曰先朝有揭板於宣傳官廳武將知之乎訓鍊大將李柱國曰臣豈敢不知予曰先朝渠輩豈敢以色目等事上聞而身爲武弁安有彼此之可言哉仍敎宗鉉曰卿家世掌銓曹矣通擬之際亦皆分排文臣此習已極礙眼而至於武弁又不免焉色目而別之或各道以分排外於此則不得擬望云銓家如是則渠輩彼此之諭何可以禁抑政望一出排擬相間無或參差此習若不痛革世道安得同和近日兵判對武弁先問彼此前吏判亦以爲風俗似然云此豈不慨然哉蓍東曰渠輩物情時人眼目不如是則謂之偏矣予曰先從武弁互相婚好打破崖崖然後世道可爲也
정조 20년 · 강
因洪克浩檢擬諫臺事推吏曹判書金載瓚
정조 20년 · 목
因吏曹承旨臺諫有闕政事取稟敎以承旨則前望單子入之待下批牌招察任臺諫玉堂諸窠政官牌招開政差出而筵中欲忍未果略諭慨然之意固知出於生疏固陋而其時嚴敎何如則跡阻關外亦必撕得何諭朝紙之出與不出乎事雖近於臆料左副之兄猶不點下於邇列前單況於當者洪克浩豈可輕先照擬於言責之任乎凡事務皆平允而似此有關係處不可不明示涇渭昨日赴政政官從重推考寧有自劃於此敎之道理乎政牌無敢逡巡之意亦卽分付
정조 20년 · 강
以金翰東爲承旨前望也
정조 20년 · 강
持平權漢緯以臺體壞損避嫌乞遞許之
정조 20년 · 목
漢緯啓言僚臺以李福潤傳啓事至被特推臣則獨逭焉臣以同是憲臺宜卽請被同罪而矇無省覺未及周旋且伏承更入侍之命而史官未出來之前徑先進入由前由後壞損臺體已無餘地請命遞斥從之
정조 20년 · 강
政院以李福潤前啓落漏事請勘掌令玄重祚假注書吳泰曾命重祚刊名臺選以未通淸參上施行泰曾置之
정조 20년 · 목
重祚陳前啓訖奏言臣有避嫌事仰達矣臣於向來以柳遠鳴事妄陳一言言未畢而蒙遞退出矣柳慶裕之與吳瑞宗行貨之說云云辭未及達予曰又此云云誰之所使乎柳慶裕事誰能知者此必厥類中暗通潛嗾者眞所謂皮中生蠹也予所以深惡洪樂安者亦此也能言距楊墨者聖人之徒則何必樂安之深惡而乃其所深惡者卽其心也柳遠鳴之爲人所擠亦此輩伎倆矣仍命重祚遞差○政院啓言今日入侍府啓奏達之際掌令玄重祚旣以李福潤事奏達承批而原啓辭不卽簡通注書落漏書入至於啓下之境事未前有原啓辭今方改付標以入而當該臺諫從重推考注書則本院請推外無他罰何以爲之敎以初何心作苦口方言之狀又何心有此漏却於簡通置之不停不連之科豈其着急於避嫌事露拙而有此駭然之擧乎屢次登筵見其人太乏鄕人質實之意此等人遠之然後臺端可淸薄俗可敦前掌令玄重祚刊其名於臺選而官案中以未通淸參上施行事分付臺諫如許注書何責此啓辭則置之
정조 20년 · 강
承旨李晚秀因堂箚之斥上疏賜批遞差
정조 20년 · 목
疏略曰臣卽伏見堂箚到院者以昨日牌招事盛斥政院先之以大可駭然結之以事未前聞責以溺職勘以譴罷臣於是不勝瞿然驚愧之至昨日待下批牌招之啓雖於朝前允下而再政蒙點實在未刻出牌之未免乍遲果因本院之未能察飭而至於半日淹滯云云未可曉也然命牌事體至爲嚴重堂箚論列尤異尋常臣職在該房不容一刻晏然忙陳短章徑出禁扃伏乞亟賜重勘批以出牌遲滯難免其責本職遞差
정조 20년 · 강
承旨洪義浩姜忱因堂箚之斥上疏命還給
정조 20년 · 목
疏略曰臣等伏見堂箚到院者以其陳疏見格謂之政院之亦不許入至曰大關後弊臣等誠不勝驚惑之至昨日諸玉堂之出牌在申前日已向夕終無動靜故院中則只飭其牌去來之遲滯而已陳疏與否初何相關而今忽謂之往復政院終日相持者誠莫曉其所以也然而在臣等處義則不可以無所請勘晏然在職聯陳短章徑出禁扃伏乞亟遞臣等之職敎以新除玉堂之出牌遲滯罪在該房而亦已處分僚員之隨而引義過矣上疏還給牌招察任
정조 20년 · 강
校理宋翼孝林漢浩副校理尹益烈修撰洪秀晚李升運副修撰朴鍾淳等以拜箚未徹斥諸承旨聯疏命還給重推翼孝等仍令再昨筵敎後冒禁陳章者勿爲捧入
정조 20년 · 목
疏略曰臣等朝者拜箚略陳目下憂憤之忱兼論昨日承宣騎堂駭妄之擧矣諸承宣諉以未及停當日已向晚尙置啓板無意入徹臣之疲軟有不足言而顧其職則論思也問其言則堂箚也承宣之强引無前之例却顧趑趄故爲留滯者此何意也惜乎承宣獨不念聲討之義嚴堂箚之體重四百年堂堂古規無難毀劃如此承宣顧何足責而只緣臣等骪骳無似以致壞損館規貽羞淸朝臣之官職去就至此而更無所論矣臣等昨旣封章而見阻於騎曹喉院今又陳箚而登徹無路以此以彼其何敢晏然於職次乎玆敢陳章徑出伏乞亟遞臣等之職敎曰筵敎丁寧則政院豈有不爲知委之理而玉堂之謂以不能分明聞知而朝呈聯箚晚又徑出豈料橫經之地有此偸鈴之習然以顧惜之意扶堂而抑院則又不念反求內省之義凌踏承宣拳踼交加在朝廷重四維之道決不可一味混圇是非此疏還給爲先從重推考見再昨筵本不知將順者卽䜛謟之徒而且命申禁其更提則筵敎傳敎同是下敎豈有言語與文字之別而一二玉堂俄筵所奏極爲矛盾更令該房知悉勿捧如許疏章而更或一有違越者其疏投之其人之家仍令史官大書特書其人之罪以爲爲人臣不能將順其美者之戒
정조 20년 · 강
承旨洪義浩姜忱再疏命還給仍命竝推考
정조 20년 · 목
疏略曰臣等伏見玉堂聯名疏之到院以今日堂箚之不卽捧入盛加論斥語意深緊臣等旣以昨日陳疏事被論於原箚中故方將陳疏徑出初未敢可否於其間而今此疏語竝引昨日之事至有駭妄之斥齗齗不已凌踏備至臣等私義有難晏然玆敢聯籲徑出伏乞亟賜處分敎曰此正諺所謂左之右之擧鉦擧鼓館院之互相引義極爲駭然昨筵下敎必不分明知委之致名以玉堂者寧爲虛說乎爾等此疏無異於鉦人伐鼓兼有一事再瀆之罪從重推考原疏還給令守廳承旨牌招使之察任
정조 20년 · 강
承旨蔡弘履尹弼秉因堂箚之斥聯疏賜批仍命推考
정조 20년 · 목
疏略曰臣等伏見堂疏到院者則以今日所呈箚子不卽捧納遣辭至峻凌踏無餘臣等旣承昨日之筵敎而今朝堂箚適値僚員之未及筵退又因諸僚之陳疏徑出未卽停當其勢然耳今乃勒加聲罪拖引昨今之事只以噴▣爲主言之者無難胡至此耶臣等疏闇固所目知而人之爲言何其不諒之甚耶相率陳章徑出禁扃伏乞亟遞臣等之職批以雖與三昨日勿捧傳敎有異筵本頒示之後昨於持公事入侍更有筵敎則玉堂豈或知而冒禁乎卿等則以招吏分付爲奏而玉堂則曰以不爲分明知委政院事難免溺職而玉堂所對亦近於遁卿等推考入來行公
정조 20년 · 강
吏曹判書金載瓚因洪克浩檢擬臺望事上疏乞遞賜例批
정조 20년 · 목
疏略曰以臣迷鈍百無一堪不但臣所自知日月之鑑亦庶幾俯燭只以逖違之餘叩謝爲急冒沒一出因此蹲留三數行政瘡疣百出畢竟無幸固已自料至於昨日納言末擬而臣之罪益無所逃矣臣於伊時迹在關外果未聞其梗槪而昨當政座初不致愼只憑案名循資排擬及其政罷公退而始乃得聞臣之驚懍恧蹙尙復何言此固世道之大變義理之大關而臣爲秉銓之官曰以居外而不知乃反臨政而遽擬致使隄防之嚴由此廝壞者論以公憲罪在難贖今豈敢以初未聞知有所自諉而自伸耶蹙伏經宵惟大何是俟卽伏承聖敎下者誨責開導至嚴且摯而罰止問備繼有召命臣感隕悚懍不省攸措今臣所坐非比一時做錯而關係何如辜犯何如則亟被當律公法卽然官職去就初非可論伏乞亟治臣罪使政注重而隄防嚴焉
정조 20년 · 강
掌令尹悌東疏陳母病乞遞批許歸護
정조 20년 · 목
以宋煥箕爲大司憲新通也李儒修爲掌令李勉昇爲持平申大尹爲校理李明淵爲副校理李貞運爲修撰李基讓金熙采爲副修撰
정조 20년 · 강
兵曹參議徐美修疏陳情勢仍請救護母病踏啓字
정조 20년 · 목
疏略曰臣於日前目見諸臺之阻閽彷徨不容晏然坐視略具草草數行粗效執藝之義而見格喉院至於再昨又因堂疏之阻於門將往復之際厚被侵斥此已臣難冒之情而卽接家信臣之老母素患痰癖之症當暑闖發症崇非細臣方寸煎熬不能按住疾聲哀籲於仁覆孝理之下伏願亟賜鐫遞俾得救護
정조 20년 · 강
以格外辭疏重推承旨金翰東推捧納承旨蔡弘履仍飭翰東察任
정조 20년 · 목
翰東以與右承旨洪義浩有甥姪女壻應避之嫌陳章乞遞批以疏辭下該曹稟處吏曹啓言甥姪女壻相避元無法典之載錄請上疏置之允之敎以應捧疏章謂以三品辭疏之無例而不捧似此格外嫌避無難呼望近來政院事節節駭然捧納承旨推考當該承旨從重推考仍令政院牌招察任
정조 20년 · 강
命弘文提學明日開門前出牌
정조 20년 · 목
敎曰日熱如此弘文提學明日開門前出牌以爲開東時懸題之地
정조 20년 · 목
以李顯默爲校理趙德潤爲副校理金近淳爲修撰韓用鐸爲副修撰李晚秀爲禮曹參判
정조 20년 · 강
遞承旨李海愚洪義浩以李昌會尹光顏代之前望也
정조 20년 · 강
檢閱吳泰曾以楊州界農形書啓
정조 20년 · 목
書啓以爲臣敬奉聖敎馳往楊州界牛耳川雨澤農形細細看審則早晚之稲一齊茁茂高下之種四眺均平徒見其蒼蒼然野色穰穰者年事種種各穀不必復論鋤役方休農者閑閑昨日以前不無惜乾之憂及其雨也擧皆欣然相慶而以其大霔還有成霖之慮曉霽以後又復相慶不多不少適我願兮高坪之田或有萎黃之色而夜來得雨亦皆蒼黑上下蕃里沙村諸處一一歷審而所見別無異同但木綿莖長而花稀雖不如禾穀之無欠而亦無失稔之慮
정조 20년 · 강
以李儒敬爲統制使備薦也
정조 20년 · 강
命同成均沈煥之徐龍輔推考飭大司成尹得孚行公典籍金熙華汰拿承旨蔡弘履遞差仍命文任與諸生退待更召
정조 20년 · 목
敎曰左承旨持此御題與弘文提學偕往泮宮試取以來○敎曰今聞試所承旨之所轉稟泮長在呈告中僚堂皆稱病尙未設場云本館事駭然諸堂旣不備則該郞宜卽來告政院而承宣文任進去之後始言其狀以致日勢之向晏殊非爲炎熱早朝命題之本意如許不事事之久任官何顧數遞當該入直郞廳先汰後拿雖以諸堂言之一齊不進處義無所據尋單者嚴禁稱病者推考竝卽牌招行公泮長呈辭雖未呼望刑判則呼望云特授之人何可輕遞難免輕先之責當該都承旨遞差在外及違牌承旨許遞前望單子入之早朝設場設言於多士齎去御題藏于尊經閣文任與諸生退待更召
정조 20년 · 강
以李冕膺洪仁浩李書九金祖淳朴宗來爲承旨竝前望也
정조 20년 · 목
敎曰前旣出肅又復若是違牌事體道理俱涉未安大司成尹得孚爲先從重推考嚴飭行公
정조 20년 · 강
命華城城役告完間統制使李儒敬仍察都廳之任
정조 20년 · 목
敎曰城役近以日熱姑停告完在於今朔來朔之間此時都廳之任不可付之生手新除統制使使之姑留仍察事令總理大臣卽爲知委
정조 20년 · 강
遞禮曹參判李晚秀
정조 20년 · 목
敎曰情勢似然宜令一伸二直提學兼帶禮曹許遞
정조 20년 · 강
命今日請牌三司校理李顯默副校理趙德潤修撰金近淳副修撰韓用鐸大司諫柳焵獻納鄭觀輝持平李勉昇一幷遞差
정조 20년 · 목
敎曰大於此之事凡有涉禁除非收還禁令之請不敢違令冒禁況近日微事之無足云云者乎日前玉堂擧措已極寒心其後新除三司或違牌或呈告有若當言而不得言以不出看作得計然者事理不當然今日請牌三司一竝遞差此後似此之習嚴飭
정조 20년 · 강
重推承旨洪仁浩
정조 20년 · 목
敎曰事近臆料其時所奏可駭不爲點下於前望且半年而論以刑政亦不可置之然疑之科今日點下以其有再昨明諭則除拜之下不知踼蹶之義肅命差遲右承旨洪仁浩從重推考
정조 20년 · 강
命專經文臣殿講及儒生講製生涼後更稟
정조 20년 · 목
政院以來十一日專經文臣殿講日次取稟敎以與前月退行之儒生講製生涼後更稟
정조 20년 · 강
遞兵曹參判權裕以尹弼秉代之金翰東爲參議竝前望也
정조 20년 · 목
敎曰兵曹堂上中有實病者許遞與未差之代前望單子入之待下批牌招察任
정조 20년 · 강
檢閱金履永兼春秋安經心以坡州廣州等地農形書啓
정조 20년 · 목
檢閱金履永書啓以爲臣敬奉聖敎馳往坡州廣灘面細柳村所經高陽郡下道面元堂面沙里大面諸處雨澤農形一一看審則早稲已盡發穗中早稲幾盡胚胎晚稲之乾播移秧者日就蕃茁木綿方開花黍粟方入實豆太或結穀或着花或除草幾畢招集父老細探其稱停之論則咸以爲農家之說豐必稱古庚戌而及見庚戌者皆曰不及今年挽近最豐亦稱庚戌而目今所見殆過倍簁高下燥濕一齊均茂山脊陳荒之處川傍尺寸之地無地不種無種不成其中不善成者卽水荏而比之常年亦不至失稔以此推之亦可驗諸穀之甚盛顧其爲言雖似夸張目下經歷眞實如此○兼春秋安經心書啓以爲臣敬奉聖敎馳往廣州之彥州里果川之東面縣內面上西面下西面始興縣內面之安陽里大博山小博山東面禿山後坪文星洞下北面之小樓坡番大坊上北面之遠之牧東面之成桃花果川之素沙坪等處農形看審而問諸田夫則擧皆以田畓各穀之將期大豐互相稱道而以臣所見諸處田穀每讓於畓農木花則茂葉起花雖甚可觀而第念三庚垂盡未見結顆之纍纍難期綿豐而大抵禾穀到處茁茂初無彼此之殊可期大熟
정조 20년 · 강
命三明日次對進定於明日
정조 20년 · 강
放金吾時囚金熙華
정조 20년 · 목
予曰近來廟務無一講究殆若無民憂國計者然諸宰雖自已職掌之外俱是備堂則何事非備堂之所管乎此後勿論大小事居常講磨以爲登筵時陳奏之道也右議政尹蓍東曰惠堂李命植疏中常賑穀事給代條尙無善爲區處之道故未得指一仰稟而至於貿米事目今年事將占大有明年貿置實爲便好京畿儲置七千石劃給之事亦合事宜依前擧條更爲啓下計料矣予曰如是爲之好矣戶判李時秀曰本曹支放不足年年請得之狀朝廷之所共知也今番目惠廳移劃京畿之儲置七千石自本曹以價出給本色則依例捧上以爲本曹補不足之用則事甚便好畿營或不無持難之事而雖以價出給各邑用下之數少無不足之患矣予曰大臣之意何如蓍東曰此是今年創始之事自朝家旣許移劃則姑先依例出給追後相議於畿伯事理當然而至若初不出給自戶曹直爲執置太涉如何予謂右相曰太僕素稱小度支近來凋弊尙未蘇革卿須留意復舊之道而各處貸去之物亦皆推還俾無虧欠好矣蓍東曰各處貸去之數不甚黟然推之不難至於復舊之道若能節用而善爲收拾則庶乎可也今聞一牧場馬政不實而起墾處甚多云故欲査實爲計矣禮判閔鍾顯曰臣見松留所報則高麗太祖陵祭閣今方修建而旣謂之祭閣與丁字閣少異而首露王陵亦有丁字閣此則未知何以爲之云矣予曰不必用丁字閣制度依祭閣樣稍從宏麗好矣鍾顯曰禮曹謄錄誤書釐正事役浩大而日省錄考出不可付之吏胥之手故姑爲付籤徐徐釐正爲計矣予曰從近入來爲之而釐正後繕寫一本置之春曹俾後人知卿之有久任之效則亦豈非事業乎予謂李時秀曰春官志曾使柳義養編輯未就而止卿若續成則好矣度支志則朴一源爲郞官時所編卿曹有謄本否時秀曰沈頤之爲戶判時與計士之解事者作爲三卷册子備載度支法例臣方謄出而朴一源所編臣未得見矣予曰三卷册子謄出後入覽而朴一源所編必在於其家亦繕寫一件置於卿曹好矣且其人博識能文後人雖有能作之者必不如前人矣故判堂金魯鎭與郞官朴一源所編秋官志曾一取見可謂善編其後可以續入者增輯繼成則亦足刊行可以備故實矣鍾顯曰太學志編出事臣之承聖敎者已十餘年矣前後綸綍御製一一考出然後可以載錄而亦不敢仰請因循至今矣
정조 20년 · 강
命諸道今秋水陵操合操城操巡操巡點災傷覆審校生考講鄕騎士勸別武武學都試竝依例設行湖西則兩操置之其外難便處令道帥臣具由狀聞
정조 20년 · 목
右議政尹蓍東啓言總戎使徐有大廣州留守徐有隣江華留守金履翼京畿監司金文淳水使李性默永宗防禦使吳載衡平安監司朴宗甲兵使任嵂黃海兵使金思穆江原監司徐有防忠淸兵使金明遇秋操取稟狀啓以爲今秋水陵操合操城操巡操及巡歷巡點何以爲之事請令廟堂稟旨分付災傷覆審校生考講鄕騎士勸別武武學都試依例設行爲辭矣諸道操鍊多年停止壯丁軍兵或有初未見聞於坐作進退之節者云戎政之抛棄未有甚於此時請今年則水陵操合操城操巡操巡歷巡點竝許依例擧行巡點則巡操處不必疊行以此知委災傷覆審校生考講鄕騎士勸別武武學都試亦竝設行事分付從之敎以但湖西則設令今年大有瘡痍未蘇該道水陵操竝置之其外難便處令道臣守臣前期具由狀聞稟旨而紀律不肅約束不明一番行操如經滄桑戎政姑捨是民情當如何平時雖無用法之規習操行賄誅求小民者啓聞後用軍律之飭諭不但昭載軍營謄錄古人亦有行之者今秋諸道雖有行操處修明此法固無不可先以此意嚴飭行操道帥臣留守等處臨時亦當差送繡衣別遣宣傳官考其節度使以下擧行勤慢別爲措辭拔例嚴飭諸道可也蓍東曰各道巡操許久不行或至於三十餘年之久則二十餘歲之丁壯俱不知巡操之爲何物此豈安不忘危之深思遠慮乎予曰諸路之一時竝行或不無掣肘之端故有此所敎而亦必有年條久近之可以量處者備堂一員出去區別錄入錄入予曰松都之許久不爲何故也蓍東曰一番都試賞格之費亦至千兩都試尙如此況習操而此皆出於留守捧廩故未易設行者專由於此矣予曰守禦廳輪操間年爲之畢行則又合操合操之後又復輪操而丙子以後因先朝定式不復爲合操卿等亦皆考見定式好矣
정조 20년 · 강
黃海水使鄭忠達以長淵木物漂船搜訪事稽滯登徹罷其職
정조 20년 · 목
予曰黃海水使木物船人漂到處搜聞事馳啓何其太晚也監司狀啓入來之後始爲狀聞者稽緩甚矣右議政尹蓍東啓言以長淵木物船漂失事聖念或慮人物之致傷曾有木物停止船人等溧到處卽爲搜訪以聞之命自本司別爲行會則去處推尋人物生還之後所當卽日馳聞而待廟堂申飭始乃封啓者稽緩莫甚請黃海水使鄭忠達罷職從之
정조 20년 · 강
安州牧使兪漢寧以侵斥道臣替治營吏命拿處
정조 20년 · 목
吏曹判書金載瓚啓言臣以藩任時事有不可泯默者關西各邑公用放下皆以餉耗會減故該邑餉耗若不足於放下之數則例以該邑所在他衙門穀換錄餉穀以爲推移計減之地昨冬仍朝禁衙門旣不得換錄則不得已以附近邑餉條有餘處移轉充給已成道內通行之例安州當年放下條本邑餉耗果爲不足故依他邑例以价川嘉山餉穀移減於安州則該牧使兪漢寧張皇防報欲以本邑他司穀減給故臣以朝禁至嚴司名無以擅換之意題送則大爲發怒臣纔遞歸卽爲捉致會計營吏以不能提導營門貽弊本邑數其罪而嚴棍仍定監獄刑吏牢囚邑獄云守令之發怒道臣替治營吏前所未有之擧目下事體已無可言而此若置而不論則外邑後來之弊實爲可悶故仰達矣敎以誠如卿言大關體統旣聞之後不可仍置當該守令令該府拿問處之予曰安牧事誠爲駭然而營吏若是本邑吏則本邑使役時或有推治之例耶曾經道伯者必知其體例矣兵曹判書趙宗鉉判府事沈頤之戶曹判書李時秀曰守令之於道伯體統自別今聞吏判所奏若以事關道臣聲罪勘治則不可置而勿諭矣護軍徐龍輔曰營吏之服役本邑與否道規各異雖未詳知而指斥道臣替治營吏事未前聞矣
정조 20년 · 강
命濬川司修葺財力區劃之方令廟堂草記稟處
정조 20년 · 목
濬川司堂上沈頤之啓言濬川司近年以來凋弊忒甚三千兩應捧漸至耗縮除却公下雜費則餘者堇爲一千七八百兩以此春秋濬役每患不足此已可悶而本司無物力辦備之道公廨一不修治幾至頹圮之境不可不及今覓財修葺請下詢大臣處之詢于大臣右議政尹蓍東曰濬川司物力當初以春秋再濬定式者今則一次濬役猶爲不足至於公廨修補則尤無措辦之勢云此不可不從長變通而近來京外財力在處苟艱猝難以某樣錢穀劃給事仰對矣敎以筵退後以草記稟處
정조 20년 · 강
命以右議政尹蓍東爲軍器寺都提擧稟處別破陣及員役減額火藥庫毀罷等事
정조 20년 · 목
軍器寺提調李柱國啓言武庫設始在於五衛之時諸般軍物皆自本寺措備矣一自各軍門創設之後本寺成一宂司所捧之數從而減縮應下之節與前無異以一年所捧較諸應下則猶患不足至於員役輩料布每年數三朔無路繼給其他難支之狀不一其端若不趁今變通來頭事勢將至莫可收拾之境目下有不可不釐正者別破陣元數三十一名而年前因特敎侍衛之役除減後別無所爲之事其所擧行不過本寺巡更而已十名則丁未年移屬壯營見今所存者二十一名而其無其有無關本寺徒費料布誠甚無義亦難盡數革罷折半減數而一時除汰亦爲可矜有闕勿補則在渠輩別無稱冤之端火藥庫之設置於三淸洞者以煮硝備置之故也近來罷本寺煮硝之法而庫舍則依舊自在參軍及員役如前守直所費亦不些旣無所重則毀之無妨餘在火藥七百餘斤移置於本寺無所掣礙之端各色員役之不緊名色數甚夥然等閑色員役量宜減數而此亦有闕勿補請下詢大臣處之詢于大臣右議政尹蓍東曰武庫事勢旣如此則量入爲出之道不可不及時爲之訓將諸條所奏必已多費商量似當許施以爲成節目釐正之地矣敎曰大臣雖入侍未經本寺似難指一稟奏都相則每請遞免以閑司姑不許此等事須有都相可以裁處領相兼帶武庫之任許副以右相爲都提擧筵退後詳知事實草記稟處柱國曰武庫事旣承批敎矣郞廳李邦億屢經本寺之任故詳知事實凡所擧行之事皆令看檢爲之則好矣予曰從好爲之可也
정조 20년 · 강
推吏曹判書金載瓚戶曹判書李時秀
정조 20년 · 목
右議政尹蓍東啓言諸宰奏事自有位次而吏曹判書金載瓚戶曹判書李時秀易次進前請竝推考從之
정조 20년 · 강
命敦寧府奉事復設窠待陞遷減下
정조 20년 · 목
吏曹判書金載瓚啓言敦寧府奉事洪赫今番都政當爲序陞矣當初以無見窠之故復設奉事差出而復設便同權設請陞遷之代勿爲差出仍爲減下從之
정조 20년 · 강
命咸悅縣監金相夔以道內年少守令相換
정조 20년 · 목
敎曰賓筵聞之咸悅倅年過六十云以捧稅騎船邑難以年老者差送該倅以道內年少守令中口傳相換仍令除朝辭○咸悅縣監金相夔昌平縣監金濟萬相換口傳也
정조 20년 · 강
飭嶺伯道內雨澤隨卽狀聞
정조 20년 · 목
敎曰嶺南農形狀啓以望雨方切爲辭才見此狀大雨霶霈其間本道各邑所得果爲周洽隨卽狀聞事回諭道臣
정조 20년 · 목
以閔台爀爲禮曹參判李太亨爲大司諫韓興裕爲獻納申龜朝爲持平朴鍾淳尹益烈爲校理吳鼎源爲副校理洪秀晚張至顯爲修撰李龜雲李景溟爲副修撰李石求爲訓鍊副正新通也徐英輔爲黃海水使
정조 20년 · 강
判下秋曹殺獄案命槐山李巴金嚴刑取服仍捧亂說自服之招以表文女烈行尼城朴萬興斷以減死之次律
정조 20년 · 목
忠淸監司林濟遠狀啓以爲槐山殺獄罪人李巴金敺打文召史翌日致死事傷損端的而傷損未暇論也詞證備具而詞證不須問也原其情跡之至兇絕悖自有殺獄未之或聞文女特一商人之婦其夫之一出不還年已久矣貧窶轉甚則以渠微賤改而適他人孰禁之而乃能勤心養姥竭力育子其孝烈之感人至有一洞設饌優待之擧巴金亦洞中人也抑何心腸經歲耽耽必欲玷污其貞操鎭日睽睽恒懷劫掠之兇計彼頑罔悛自矢彌堅寡家寄宿爰得謹避之所短刃藏懷益著自防之意而洞會之薄罰官庭之略懲終不戢其陰謀則賣舍借牛挈姑同去之計良亦慽矣不料搬移隔宵禍機猝迫斗屋深夜衆暴臨門燈忽滅矣刀見奪矣老姑孱娚無力救解毒敺猛踼任他蹂躪捽髮之場理無全保裂脚之喝勢甚危怖畢竟致命之慘在於速獄之日雖使傷損不的詞證不具巴金之罪合置死律況䐉後肉坼已符必死之條隣婢目見實爲難脫之案似此兇身雖卽地萬戮猶不足以慰其徹泉之冤而巴金敢生死中求生之計以同宿自撞等全不近理之語粧撰納供將欲誣衊於死後漫漶於目前究厥情狀尤益兇頑另飭推官嚴刑得情○刑曹啓言文召史雖自觸致死巴金不加一拳死卽償命在法當然況實因也詞證也無一可疑罪人李巴金各別嚴刑期於取服無故而夜入人家者雖登時殺死法當勿論況巴金之刃傷覆檢時已爲作痂則其本不大段亦可推知而該邑倅之視同相鬪拘留文召史有乖法意不可無責請槐山郡守李英敎從重推考敎以劫奸一律也殺傷一律也以兇身一介犯當死兩罪殺無赦若爲渠準備觀於招案情狀絕悖而至凶償命之典豈容或徐令道臣拔例嚴飭推官槐山殺獄罪人李巴金除尋常嚴刑後日次期於捧直招以爲具格成案洩冤懲惡之地而萬一未捧遲晚當該主同推官亦令狀聞論罪卓卓貞操粹如玉潔如霜豈料下戶委巷有此烈行乎所當直施褒美之擧而兇身招中從前污穢云云固知死中圖生之亂說而若使貞女有知又將茹痛於泉下道伯於考覆親問之時此一條先捧亂說自服之侤音然後具由狀聞事分付○忠淸監司林濟遠狀啓以爲尼城殺獄罪人朴萬興敺打金旕三當日致死事婚姻之故酒食爲訟始以息鬧之意終致敺死之變元犯干犯眩於定執初檢覆檢各立意見竟至於三檢會査之境而朴萬興則燈爲死囚宋夏雲則斷以次律細究獄情參以檢招終不能釋然夏雲頭民也而頤指一村萬興疲氓也而粗挾屍親前後供招多所粧撰都不足憑信而獨一朴五壯以轉乞之孤蹤無恩怨於兩間首尾傍看信心直說其爲公證無過於此五壯之招一出而覆檢之案始具石敺杖打自有重輕之別䐉後脅間可辨先後之序而其言也順其理也直似無撈摸牽合之跡則苟使五壯之招在於初檢之時兩檢之見宜無異同及當三檢之日又有一變之供從傍之見幻以遠見石字之上加一小字又以不甚大段不以手撫等多少剩語攙入於其間至於萬興杖打頭邊之供忽地釀出而顯有爲夏雲移禍萬興之跡夏雲於此漸尋生路而萬興則又奄奄泉下矣凡干獄情日久則計較生事往而挾雜多乞人之漸次變招亦安知無別般奸情乎雖在三檢以後邑報曹讞不得不以耳根之骨碎血流定爲致命之贓而下石後添杖之說終不襯當朴萬興之杖不左不右不上不下必著於夏雲石打之處如印一板者得無近於巧湊䐉傷者宜難强動解紛者未必深怒則以此爲說亦自有見而五壯變招中坐而不去之狀可想其重傷辱及夏雲之說亦見其乘憤則細閱一通文案惹出十重疑端要之旕三之性命斷送於宋朴石與杖之間而正干之別殊欠端的獄體至重到今年久之後已錄啓之正犯雖不敢遽然論斷而償命之典亦不可不十分審愼故略貢愚見敢備裁處○刑曹啓言覆檢官反案今道臣起疑皆憑五壯口招要作一段公案而此亦有不然者五壯卽乞人也單豆變色嗟來招怨丐沾餘瀝鬧端雖起於旕三盜憎主人憾意常在於夏雲則縱使其招終始如一參以事情亦難準信況其所供自多疑眩至若小石略打手不撫頭等語皆是變招姑捨勿論雖以變招前覆檢供招觀之盈握之杖打其脇下則仍仆勢之固然而如拳之石旣曰微圓則傷痕胡爲斜長以此推之萬興疑端雖緣五壯之招而萬興眞贓益著五壯之招矣大抵伊日卽夏雲迎婦之日而旕三爲夏雲驅逐乞人亦爲主家之除弊則夏雲之於旕三初豈有殺心也哉及夫轉成叫閧妨人吉事則不得不藉力萬興要其解紛噫彼萬興粗恃平宿等分謂當容易挽解挺身擔當信手携去彼則愈醉愈辱此則愈激愈打蓋吉辰起鬧人情之所不欲婢夫見凌血性之所必怒則夏雲先打不過爲息鬧之計萬興繼敺寔出於逞憤之意其忿氣之深淺打勢之緊歇灼然可知而道啓中杖石輕重䐉脇後先言順理直無撈摸牽合之跡云者亦必有別般意見而然且躬執面稽必有愈於文案中摸索其在審愼之義亦不敢硬執前見請更令道臣親執詳査啓聞後稟處敎以前此判付中似歇之石打安知不歇不歇之杖打安知眞歇云者已起多少疑端看證之乞人謊說如譫行檢之檢官作故旣久疑獄而無闊狹之規則已正犯兩箇漢之石打杖打孰歇孰不歇疑眩莫甚孰定無路萬一萬興以不當償命之罪㾘斃於當暑恤囚之時則大非審克之政何異於殺一不辜況道臣跋辭鑿鑿中窽筆端有舌其所謂其言也順其理也直云云便一蒔繪之明堂圖古人猶除肉刑今不可活一疑輕之囚乎尼城囚朴萬興斷之以減死之次律勿悖於好生之經訓事分付道臣
정조 20년 · 강
遞承旨金祖淳以李晚秀代之前望也
정조 20년 · 목
敎曰左副承旨許遞前望單子入之待開門牌招察任
정조 20년 · 강
命濬川司補用之財徐待來頭措劃廨宇修葺三軍門例兼堂上分力修治
정조 20년 · 목
備局啓言濬川司財力區劃事有草記稟處之命庚辰之初濬川司錢三萬兩移送惠廳兩西耗作錢中每年取用三千兩矣間因元穀或入於蕩減或入於半分以致元數之減縮今若準充三千兩之數則除出公家錢穀然後可以議到而顧今京外錢穀在在窘乏姑無措手之處此則徐待來頭另爲措劃至於廨宇修葺容入物力不過爲三四百兩云不必別爲區劃請令兵曹三軍門例兼堂上分力修治潦收後卽爲始役完畢之意分付而嚴守直禁雜人之道另飭濬川司允之
정조 20년 · 강
奉朝賀金鍾秀上疏命封還
정조 20년 · 목
其疏曰臣向來擧措豈可已而得已者哉臣之苦心血誠卽在於明義理尊聖德而名登不根之凶書身罹罔極之危域思之及此寧欲無生臣伏見筵說頒下者歸之於鄕谷蠢愚付之於犬吠鷄鳴固仰大聖人赤心置腹重門洞開之寬洪大度出尋常萬萬則龍䖳化爲赤子可期立效若有一分人心者孰不惕然感悟悚然祗懼而第彼凶徒奸謀巧計之排布設施已在於天理人情之外則恐不可以此而責之也竊伏覸近日之處分則事到難處輒設禁令禁令設而言路塞言路塞而天聰壅天聰壅而其國危矣此前後諸臣之所以痛哭流涕而陳之者至若前承旨李書九之疏實出於擧國之公論有係於義理之關頭而在院承宣猶難捧入則是禁令之嚴重反有過於義理此豈爲聖朝之美事乎今番之事其關係固何如也設如聖敎其謊說亂譫卽自唱自和顧其罪已犯罔赦則一番嚴覈斷不可已而今又設令而禁之使不得覈其根而討其罪臣謂禁令出而亂臣賊子將無以懼焉且臣之所遭卽不可晷刻忍昌者而究覈路阻無以暴白如臣情地於古亦無撫躬自悼直欲溘然臣受國厚恩位至大官若能宣揚聖化於八域之中則藉令凶徒做出蜚語復孰有信而和之播而傳之至此之極乎此卽臣負國辜恩之一大罪也一覲耿光畢瀝腔血乃臣如結之願伏況有待涼登筵之敎則豈敢不拚死前進而以此情勢以此滓穢顧何敢束帶復入於香案之前乎修門一步此生已矣伏乞察臣窮迫之情俾得快尋生路仍治臣辜負之罪
정조 20년 · 강
召見藥院提調沈頤之副提調黃昇源禮曹判書閔鍾顯于誠正閣
정조 20년 · 목
藥院請診也○予謂頤之曰昨日儒疏萬萬駭痛再昨疏批旣有修道之敎師之所存等語此豈一時偶然之敎也顧今師道之責在於予凡係斯文之事其所斟量義理裁制儀文者自有十分稱停有非渠輩所可窺測者在渠道理但當服膺率從之不暇而目見曰師曰道之批乃敢自立意見容易說去是何世道是何士習如渠蔑識梗化之輩焉敢容喙於斯文大一統在上之時乎大抵天命之謂性者以天而言者也率性之謂道者以人而言者也修道之謂敎者卽君師之事也故朱子以禮樂刑政釋敎字之意敎之以禮樂苟有不率則亦不得不以刑政齊之此乃師道也君道也夫從享何等重典也予於此事一則出於倡明表章之義一則出於鄭重難愼之意必欲歸重於文靖之首闡故未遑文烈之竝擧且緣無稽於父子之竝侑故有難文敬之遽議此箇精義雖俟百世而可以不惑也雖聖人復起不易吾言也其所倡明也難愼也莫非出於師道之所在則如渠年淺學蔑者不識君師之尊甘歸不率敎之科妄立別見於從享之重典有若角勝者然是豈道理分義之所敢出也且再昨疏儒以兩山林之言有所不同云而至誦奏都憲書辭則渠輩之謂以兩言僉同而粧出讆言於奏御文字者尤極駭然尹顯大主張昨疏云士論主張決非如渠者類所可爲也渠之從祖尹勉憲曾爲宮官故予至今不能忘今其孫乃敢如是駭悖則雖欲顧藉得乎頤之曰需生事誠一變怪方今師道在上之時孰不仰牖迷發蒙之盛德至意有若日月於昏衢而渠何敢不率聖敎作此駭悖之擧乎此尤萬萬痛惡矣予曰崇儒重道非但爲予自來苦心予在君師之位任君師之責凡所以作成敎導者常所睠睠而乃有如此不率之徒此則朝廷之責也大抵近日用捨相混是非不明㴠濡太過而朝廷不尊世道爻象依舊乖離其流之弊至使此輩有今日擧措而莫之畏憚卿等不得辭其責也皇天無常親惟德是親今日朝廷誰能懷德予將觀之也頤之曰今此聖敎出於爲世道闡斯文之至意而臣等實不勝惶悚矣予謂鍾顯曰昨日果考出祀享古典而父子竝享之例果有之乎鍾顯曰遍考祠院謄錄而無一可據設或有之祠院體例不可比擬於莫重之聖廡矣予曰坡山書院竝享此非可以引而爲證者而溯考今古顏曾以外更無此例則予之難愼不其然乎仍敎承旨尹光顏曰承宣家先世亦多院享之人或有父子竝享之事否光顏曰有魯岡龜山兩書院而俱無父子竝享之事矣鍾顯曰昨日疏儒事萬萬駭悖實是變怪聖批旣出於任師道牖群蒙之意則如渠愚騃之徒不體聖訓作此擧措者實不勝駭痛宋煥箕之書直言竝侑之不可而臣亦得見則儒生輩之說尤是欺罔之一端矣予曰父子竝侑之例卿須更考也
정조 20년 · 강
賜太白山城祠額曰三太師祠鐫揭之仍命戶曹參判曺允亨書進
정조 20년 · 목
禮曹判書閔鍾顯啓言平山府太白山城壯節公申崇謙忠節公庾黔弼武恭公卜智謙祠宇宣額事命下矣額號則依筵敎以三太師祠鐫揭而賜祭日擧行之意請分付道臣及地方官從之敎以令戶曹參判曺允亨書進
정조 20년 · 강
以成種仁爲義州府尹備薦也
정조 20년 · 목
政院以用謙不爲仕進請牌招敎以處義太過牌招察任○用謙違召敎曰處義雖過廉防亦然許遞
정조 20년 · 강
遞吏曹參判洪明浩以黃昇源代之以權裕爲承旨竝前望也
정조 20년 · 목
敎曰未肅拜亞銓許遞前望單子入之待下批一體牌招
정조 20년 · 강
有政吏曹判書金載瓚參判黃昇源進
정조 20년 · 목
以韓用龜宋銓爲承旨吳鼎源爲校理曺允大爲禮曹參判沈晉賢爲同春秋
정조 20년 · 강
命光陵參奉黃勉喆崇陵參奉朴民淳竝口傳相換
정조 20년 · 목
禮曹啓言今此秋夕祭享陵官當爲備員將事而光陵參奉黃勉喆義州地下去未及上來崇陵參奉朴民淳身病猝重云請竝今姑改差其代卽令該曹以在京無故人今日政差出以爲備員將事之地敎以卽因公不可輕遞亦不可一遞一換竝令該曹口傳相換○光陵參奉黃勉喆童蒙敎官李▣相換崇陵參奉朴民淳童蒙敎官韓用謙相換
정조 20년 · 강
推承旨尹光顏注書柳遠鳴
정조 20년 · 목
政院啓言昨日禮曹判書擧條中令禮堂稟處之禮字誤以廟字書之至於啓下請原擧條付標以入當該注書所當重勘而本院請推外無他罰何以爲之敎以爾與注書推考
정조 20년 · 강
成均館以幼學尹顯大李義樂等査問啓命顯大義樂外避不納名之諸人勿齒章甫之列
정조 20년 · 목
兵曹啓言卽者敦化門東挾門守門將李鎭國來告幼學尹顯大等數三人來到門外謂有擊鼓之事欲爲攔入故據例嚴斥則不有禁斷一向欲入喧聒爭閧至於拳踼門卒之境事極驚駭請竝令攸司照法嚴處命還給草記令成均館査問○成均館啓言招致幼學尹顯大李義樂等以兵曹草記中喧聒禁門拳踼閽卒委折詳細査問則以爲再昨日京外儒生以竝享無稽之意援據儒臣之書陳疏上聞之後十行批旨昭揭日星非但斯文之義理大明士林之議論已定伏況孶孶於修道之爲敎與師之所在道之所存等下敎鄭重諄複出於牖迷覺蒙之盛德至敎而小生等愚頑迷錯茫不覺悟乃敢以已治之疏忙忙呈徹於翌日之朝有若與再昨日儒疏角立者然此已萬萬死罪而又況父子竝享之無稽祭酒臣宋煥箕明有書字往復於泮中者小生等疏▣圇爲說全失旨意者由前由後小生等之罪自歸於不率聖訓得罪斯文之科震懍罔措竊欲冒萬死一暴衷情相率來詣闕外敢爲擊鼓之計而爲門卒所阻搪欲入未入之際自致喧聒此亦小生等罔赦之罪而至於拳踼門卒事小生等雖甚迷蠢亦一衣儒冠儒之類則豈有如是駿悖之擧乎毋論事實之如此如彼莫非小生等天奪其魄自陷死罪之致惟願遄被嚴誅云矣敎以渠輩雖曰年淺識淺卽亦冠儒服儒而從祀聖廡果何等至敬莫重之典則苟有所見之陳徹務積誠意齋沐封章事理之所當然而同一疏錄語意判異昨呈今呈若傳前啓賢關之貽羞莫甚於此且況再昨批旨渠輩亦見惟予惓惓於斯文兢兢於典禮之本意孰不知之如使文敬文烈有知亦必知感渠輩太不誠太無忌不惟不知感乃反不率敎縱或不協于極如果不罹于咎豈不欲而康而色含垢藏疾而伊後擧措轉益悖常士習之寒心胡至於此投北停擧不屑爲於渠輩與尹顯大李義樂外避不納名之諸人勿齒章甫之刊以爲修道爲敎之一助
정조 20년 · 강
重推有司堂上李時秀
정조 20년 · 목
平安監司朴宗甲狀啓以爲道內淸南各邑巡審事當日離營發行巡操停止旣有成命故淸北江邊直路各邑竝爲巡審計料而迤入僻處之後時急邊報有難及時擧行節度使及義州府尹淸南北防禦使處直自馳啓之意知委敎以近年道臣之巡到江界作爲歲課爲弊可悶向有下敎於戶判者則如何指揮有此狀聞無論如此如彼其爲不能丁寧言之難免其責有司堂上李時秀從重惟考
정조 20년 · 강
命掌令朱重翁所陳文益漸後孫錄用事置之
정조 20년 · 목
吏曹啓言臺疏以文益漸奉祀孫錄用明有先朝戊寅受敎爲言故溯考臣曹文跡初無益漸後孫收用之命臺臣所論有何考據況其後孫之世免軍役者在朝家存恤之典實出尋常則如是煩請事涉干恩請置之金景瑞竝享事係祀典令禮曹稟處允之
정조 20년 · 강
正言尹㴠疏請拿鞫申應周賜批不許
정조 20년 · 목
疏略曰臣濫叨見職今已五月矣向當朝廷有事治疏三次輒皆阻門一未得徹夫官以諫名使之言也而曾不能出一言論一事若是而尙可備數於耳目之引乎伏望亟賜鐫改焉第於申應周事有萬萬驚駭者日前閭巷之人以孝經橋之一夜毀撤莫不奔走驚惑訛言大起臣莫測其端倪及見備局草記則乃應周所爲矣發怒於其弟之墜馬通衢大橋任自毀壞其眼無國家放恣驕橫之罪可謂前古所無且不於衆所共覩之時而必乘潛夜無知之間使聽聞駭惑滿城繹騷如此跋扈之習論以邦憲當何所施渠旣濫蒙恩造位躋亞將之列況又身帶本營軍銜則其所謹愼宜倍他人而今此所犯何其無忌憚之至此噫彼設心造意旣極猾橫則一番嚴訊在法當然而今乃過加㴠覆直施竄配之典國家刑政恐不當如是臣謂定配罪人申應周亟令王府拿鞫得情斷不可已也批以申應周事擧措之駭悖無異街竪迷藏之習以其所爲顧其職名貽羞莫甚然豈有別般可問之端乎不允爾其勿辭察職
정조 20년 · 목
義禁府以前縣監李秉道杖八十收贖奪告身三等私罪啓允之敎以功減一等
정조 20년 · 강
遞承旨權裕金翰東尹光顏以申大顯李晚秀爲承旨前望也
정조 20년 · 강
中批以吳鼎源爲承旨新資也
정조 20년 · 목
敎曰尋常久次大臣猶且筵奏陞品況廿載以前宮僚之尙以堂下侍從潦倒者近來事多如此自上雖不必一一收用日前見承宣李普溫念其年至已有示意而持被與登筵日子惟此人爲多至今在綠袍之列不啻沈屈前宮官吳鼎源同副承旨除授牌招察任
정조 20년 · 강
飭遠道陵寢享官以年老人差遣之弊
정조 20년 · 목
吏曹啓言今此各陵殿宮園墓秋夕祭祭官當爲磨鍊以入而除老病實故無以推移分排請依近例以刑官司饔院官員及獻官執事年限已準人通融塡差敎以遠道陵寢以年老之洪樂恒差定卿事果何如極爲駭然矣
정조 20년 · 강
敍前承旨洪仁浩李肇源
정조 20년 · 강
命日次儒生殿講十六日爲之
정조 20년 · 강
頒賜御定奎章全韻于中外命公私押韻準此義例仍禁御諱諱稱字音中間竝諱之習
정조 20년 · 강
施奎章全韻監印閣臣以下賞典有差
정조 20년 · 목
因別單書啓監印閣臣直提學李晩秀內下大鹿皮一令賜給檢書官李光蔡出六看役監官柳明杓邊將除授員役書吏劉相祐朴允默從自願免賤使令一名木布各一疋房直一名木一疋軍士二名各布一疋賜給○繕寫寫字官李命藝李垣趙元魯加資畵員李思集計士洪勉耈令該衙門高品付祿唱準趙穎空闕衛將作窠調用金鎭漢等八人粧册諸員金仁大等十三人方外册匠洪仁玉等三名印出匠崔福漢等六名方外印出匠李鳳仁等七名使喚軍一名令該曹米布分等從優題給效勞等第問于二直提學爲之事分付刻手劉澤龍等七名除刻匠一名小木匠一名使喚軍一名令該曹刻手則各別從優施賞其餘則分等施賞
정조 20년 · 강
命掌令朱重翁所陳金景瑞忠武祠竝享事置之
정조 20년 · 목
禮曹啓言金景瑞之箕城殲賊之功燕獄守義之蹟炳然可記前後朝家褒奬之典大備而無憾旣贈上公繼又有棹楔之旌節惠之典則今此忠武祠俎豆之請事涉干恩且追享事體至爲重大不可以一臺臣之疏遽然議到請今姑置之允之
정조 20년 · 강
持平金壽祖陳疏乞遞賜批不許
정조 20년 · 목
批以欲求典型矧負宿望大抵幼而學之壯而欲行之爾何逡巡却步於不俟駕屨之義乎新授持憲之任不可輕解爾其勿辭上來察職
정조 20년 · 강
命三明日次對進定於明日望闕禮習儀次對後爲之
정조 20년 · 강
遞刑曹參議蔡弘遠職
정조 20년 · 목
弘遠過三日不爲出肅政院請推考有是命
정조 20년 · 강
命前五衛將李萬運作窠仍任
정조 20년 · 목
敎曰前五衛將李萬運連以內閣編役入來而時無職名云五衛將作窠仍任成書間勿爲遞給
정조 20년 · 강
命儒生殿講過聖廟享事後更稟
정조 20년 · 목
政院啓言日次儒生殿講有十六日爲之之命而伏聞伊日卽聖廟移還安日也儒生執事幾爲百餘人應講之際不無掣礙之端云矣敎以事勢然矣過享事後更稟
정조 20년 · 강
注書柳遠鳴宣傳官李甲會以畿輔農形書啓命畿伯更探列邑以聞
정조 20년 · 목
遠鳴書啓以爲臣馳到高陽郡下道面靑潭里元堂面新院里館前坪楊州界碧蹄里田沓各穀細細看審則早稻間多刈取中稻已盡成實最晩移秧亦皆垂穎太半入實豆太黍粟一樣豐茂而數日以來風氣頗乖沓穀之旣堅旣包者無足爲災而晩稻之穗實未堅者豆太之山脊磽薄者不無受損之慮臣於所到處店民村氓招致細問則以爲今年農事無不豐穰一年之作幾將爲三歲之收雖有若干風損不下爲平歲之豐而大抵秋後蒸熟爲甚往往有虫損之慮今番之風雖是農家之所忌日氣生涼反有蘇滌之功且間之以北風有異於東風之連吹若繼之以少雨則不足爲災木花已多摘取別無可慮而蕎麥花方盛開風反爲助甲會書啓以爲臣馳往東郊自楊州龜池鎭關兩面以至于免院平邱之間詳細看審則東郊多種早穀故風未作之前沓穀與田穀已皆結實向熟雖有東風之連吹別無其害之立見而至於晩播者太半結胎亦無顯然受病處而第聞老農之言則其中木麥之將起花者晩粟之未低穗者水荏之方結顆者沓穀之晩移秧者雖或有受傷之慮風卽旋止雨若仍霑則自可回醒木花則其風斯好云矣敎以數日風勢恐有痒稼之慮分遣史官摘奸近郊而渠輩所告亦未盡信令廟堂行會畿伯使之遍問列邑狀聞
정조 20년 · 강
命時囚兪漢寧論理議處
정조 20년 · 목
義禁府啓言兪漢寧所供參以時道臣査報則該吏雖居本州初非邑吏而以移轉米區劃之不善定屬吏案捉致嚴棍二十度罰定監獄刑吏校吏之招不啻分明又有三邑所送踏印私通中以今此移轉都是營吏之幼弄戶房營吏捉來降屬吏案後嚴棍二十度移轉受來一款還寢知悉擧行措辭而道臣報辭以爲推納考見果如渠輩之招云則今此囚供節節相左請以此照律敎以吏供若或指告渠倅隱匿則欲正上下官體統反乖城化之等威此一款詳考査牒論理議處
정조 20년 · 강
召見坐直承旨韓用龜于重熙堂
정조 20년 · 목
予謂用龜曰三太師祠致祭承旨明日下去耶觀邑誌此祠曾以尙忠爲號自何時以是爲號耶如或有揭板者不必去之與今番宣額之板同揭好矣祭文當下於香室而曾在孝廟朝致祭鄭圃隱宋先正以祭文中不當書名陳達只書其公而不書其名今亦只書三太師諡號好矣
정조 20년 · 강
召見備局稟事堂上李柱國沈頤之尹師國金載瓚李時秀沈煥之趙鎭寬李冕膺于誠正閣
정조 20년 · 목
敎曰次對雖已來會右相以身病不爲入來云次對停諸堂中稟事人詣閤○予謂戶曹判書李時秀曰近日市直何如而今番風不至更踊耶時秀曰一兩錢上米八升中米九升下米一斗而數日之間無更踊云矣日前安嬪祭需每年輸送事有擧條批答而其中錢五十文一兩與一錢之間未能的知何以爲之耶予曰曾見度支古例五十兩稱五十文故今春濟州所下條傳敎中亦以兩爲文卿須詳考前例後以兩字改付標好矣予敎開城留守趙鎭寬曰海伯狀啓何故也鎭寬曰海伯亦以金川二南面之移送不爲不可而但金川吏鄕嫌於坐先必欲得代土故所以有海伯狀啓也若有可給之代土則何必取來他土耶予曰二南面戶結爲幾何鎭寬曰約爲五百戶而自長湍來者又爲百餘戶田結則實結約爲三百結陳田爲一百七十結而此則可以起墾處矣予曰何故陳棄耶鎭寬曰屬海西時賦稅甚重今旣移屬可以起墾云矣予曰輕徭薄賦然後民可樂從須善爲之也鎭寬曰今番加得土地所出以錢言之則可爲二千餘兩宮房折受旣除之又可得千兩與臣所留意經劃者合爲四千兩內外而量入較出僅可相當況應入則無所增應用則年年添加觀於當初本營設施可謂萬不成說矣予曰松營之凋殘蓋緣於蕩債債弊固是朝禁而松營自與他道有異亦不可無弛張闊狹嶺營之接濟條二萬石不爲賣來放債殖利則足可補用而亦不至大段生弊否前留守登筵亦陳所見可也備堂李冕膺曰見今放債條爲十五萬而猶爲大弊今若賣二萬石而放債則有難區處此則恐難輕議矣予曰勿論如此如彼必有封不動條然後可備不虞之用陳田起墾固是急務而此外必思別般儲蓄之道爲好留守更爲商量蘇救之策可也
정조 20년 · 강
命長興庫進排席子一從年條次第取用捧留該邑等事關問爲弊諸道從長變通
정조 20년 · 목
長興庫提調沈頤之啓言席子釐弊事向者奉承筵敎與戶判往復商量者多而蓋其爲弊專在於預下貢價翌年再翌年之故及當織造上納之時貢人輒皆空手進排此爲渠輩難支之弊而織席之莞草初不耕種每多貿來於喬桐白川之間苟且艱辛如此之故席品逐年劣下莫重御用率多惶悚歲幣方物殆不成樣如是而又有加卜定之事則渠輩狼狽罔措貿得陳舊色渝不堪入用之物苟充來納而退託改修之際許多弊端無所不有今欲釐救其弊則先從預下痛禁謬例臨期上下毋犯後等當其種莞之節邑倅躬檢其耕種道臣廉覈其勤慢以爲賞罰之地則貢人空手進排遠貿苟充之弊庶可除矣京司極擇織品之堅精采色之華美藏置別處俾免渝弊別卜定一切嚴防則可爲一分矯救之道矣敎以先防加卜定之弊然後諸弊可祛特以用舊蓄新之不如式每爲藉口之端雖於莫重所用一從年條次第取用則其他進排豈敢違越更以此意申明定式俾有實效可也頤之曰先防加卜定然後諸弊可祛下敎誠至當矣本庫春秋所捧多有剩餘之故年年陳久至於十餘年積置者臣之淺見以爲一年應用及不時需用酌量捧置其餘以白色姑爲捧留該邑待京關上納之時始爲施采則可無華紋久留色渝之患但京司需用遲速多寡有難預料則恐不無掣礙之慮矣敎以關問爲弊最難堪之邑更爲從長變通
정조 20년 · 강
飭訓局價布依事目擇納
정조 20년 · 목
訓鍊大將李柱國啓言本局軍兵以價布爲軍服衣資故當初事目以準四十尺八升木上納而近來所納漸不如前又値綿歉各邑木品雖有升麤尺短者退却則不無外邑貽弊之端因循捧上矣今年則秋事大熟綿農且登依事目擇納之意請出擧條申飭從之
정조 20년 · 강
嚴飭訓局從事官鄭東觀察任
정조 20년 · 목
訓鍊大將李柱國啓言本局從事官鄭東觀差除以後謂有身病不爲出仕價布捧上在近不可一向虛縻請今姑改差敎以此時該郞不當輕遞旣無情勢豈可自劃嚴飭
정조 20년 · 강
命律官變通事置之救活奴婢等勒役所生及成文轉賣事嚴加禁斷
정조 20년 · 목
刑曹判書尹師國啓言頃因輪對官本曹郞廳權襈李觀秀所懷以律官奴婢事有論理回啓之命矣律官則本以取才差送京外故擧皆誦習律文而今若依醫司例從久勤差送則恐有不習律文之慮依前置之實合事宜而至於救活奴婢及貧窮自賣之類只當限已身使喚而或勒役其所生或成文而轉賣云此則已是法外請一依郞官所奏自臣曹行關京外嚴加禁斷從之
정조 20년 · 강
命嶺南宣召人另飭上送
정조 20년 · 목
吏曹判書金載瓚啓言嶺南別薦儒生五人大邱禹載岳月初先已上來慶州李樹仁今方上來而若待五人之一齊上來則未知果在何間先來者棲屑旅邸之弊有不可不念更爲行關該道若有實病實故者不必强令催迫姑待其病差後從徐起程至於不甚衰病若可作行者則請另飭上送俾無先來儒生久淹之弊從之
정조 20년 · 강
命白峙鎭陸操依他例停止
정조 20년 · 목
開城留守趙鎭寬啓言白峙鎭以前屬海西之故今年陸操亦方團束以待矣旣屬臣營之後當受臣營節制臣營本無秋操則固當依例停止而事係軍務有難擅便矣從之
정조 20년 · 강
遣承旨馳詣明陵奉審摘奸局內諸陵昌陵弘陵亦爲奉審
정조 20년 · 강
飭湖南伯及耽羅倅出送涼藿以貿羅里舖倉穀
정조 20년 · 목
羅里舖句管堂上李冕膺啓言羅里舖設倉便否貿穀方略已爲關問於設道臣與該牧使姑未報來矣見今秋事向稔市直漸低貿遷之道此政其時而第自近年以來涼藿之出送旣不準數品又麤劣換穀之際無以拮據雖未知㠀中事勢之如何而此專出於爲㠀民嗣歲之資則尤不容少緩請申飭該道臣與該牧趁卽如數出送從之
정조 20년 · 강
分遣差祭承旨廣州留守開城留守秋夕行祀後仍詣各陵奉審畿伯勿爲奉審
정조 20년 · 목
敎曰近因定式承旨先爲奉審則道臣勿爲奉審矣西道近道陵寢則明陵奉審進去承旨當爲奉審而東道則左承旨差祭本陵及元陵奉審右承旨則差祭本陵及徽陵奉審左副承旨則差祭本陵及顯陵惠陵奉審而左承旨則仍詣泰陵康陵右承旨則仍詣貞陵左副承旨則仍詣懿陵奉審都承旨則差祭本陵及局內諸陵奉審以來亦令畿伯知悉而廣州留守則差祭本陵奉審後宣陵靖陵依定式奉審而仍詣章陵奉審後復命事下諭留守又敎以豊德陵寢則開城留守進去奉審一依畿伯例狀聞而齊陵秋夕祭則留守卽爲發程進詣仍爲獻官將事後奉審仍詣厚陵奉審事分付守臣
정조 20년 · 강
命眞殿行禮時齋宿處所以摛文院爲之
정조 20년 · 목
敎以再明日眞殿行禮時明日齋宿處所依昨年例爲之時刻待下敎只入正時
정조 20년 · 강
吏曹參議李城輔陳疏乞遞賜批
정조 20년 · 목
疏略曰臣於日前未及祗承新命猥上春曹辭本天聽愈邈批諭愈懇乃以天官之旣授復有必致之勤敎臣誠驚惶無所容措臣聞可進而進者進爲恭不可進而不進者不進爲恭若踰越本分冒昧趨命是不恭也臣子之道一涉不恭萬殞猶輕而顧乃往來屑屑徒爲國入之嗤笑臣所以寧被違傲之誅而不敢爲冒進之計者也今玆除旨尤非如臣所可擬議其何敢重叨異渥以辱銓衡之重乎伏乞聖慈亟賜允許批以敎化陵夷風俗頹敗眞所謂道之不行吾知之也近日事聞諸如爾在旌招之列者勖哉吾徒之責所辭不允上來察職
정조 20년 · 강
持平鄭宗魯陳疏賜批
정조 20년 · 목
疏略曰臣前月二十九日祗受恩旨以臣爲司憲府持平夫以白衣而被是選者必其人學問行誼有足以扶世敎而裨聖治也第臣有切迫情事不得不仰籲者臣母年今八十有二老病轉深若不保朝夕臣雖欲暫時離側有不可得焉是固情勢之所迫而抑豈分義之所安乎亟命水削臣職仍治臣罪批以家世與人器望於嶺右年前致之前席細叩所存已欲越格用之爾何過辭竢少間上來察職
정조 20년 · 강
命文莊公鄭經世文貞公曹植家致祭